Joensuulainen mies aloitti innokkaana yliopisto-opinnot, mutta tunnelma latistui nopeasti opintotukien takaisinperinnän vuoksi. Syynä oli työnantajasta johtunut yhdellä vuorokaudella myöhästynyt palkanmaksu. Kela ei peräänny päätöksestään.

Mistä on kyse? Yliopisto-opiskelija joutuu maksamaan yli 1 000 euroa Kelalle myöhästyneen palkanmaksun vuoksi

Kela ei voi käyttää kohtuullistamisharkintaa, koska sitä ei ole kirjattu lakiin tämäntyyppisiä tapauksia varten

Joensuulaisopiskelijan palkanmaksun myöhästyminen vuorokaudella on tuonut yllätyslaskun Kelasta.

Mies aloitti yliopisto-opinnot 1. syyskuuta 2010. Miehen työnantaja kuitenkin myöhästyi elokuun palkanmaksusta niin, että palkka tuli tilille samana päivänä opintojen aloittamisen kanssa. Kela perii nyt opiskelijalta kahden opintotukikuukauden summaa eli 1 100 euroa takaisin.

Mies on valittanut asiasta ja työnantajaltakin oli lausunto palkanmaksun myöhästymisestä, mutta päätös pysyy. Kelan opintotukiryhmän etuuspäällikkö Regina Ollila ymmärtää, että tilanne tuntuu opiskelijasta kohtuuttomalta.

Kela ei voi käyttää näissä tilanteissa niin sanottua kohtuullistamisharkintaa, koska sitä ei ole kirjattu lakiin. Regina Ollila

- Kela ei kuitenkaan voi käyttää näissä tilanteissa niin sanottua kohtuullistamisharkintaa, koska sitä ei ole kirjattu lakiin, puolustautuu Ollila.

Seurauksena opintojen keskeytyminen

Etuuspäällikkö Regina Ollila vierittää vastuuta opiskelijalle itselleen. Tulojaan voi seurata Kelan nettisivuilta löytyvällä laskurilla.

- Vastuu tulojen ja maksuajankohtien seurannasta on yksiselitteisesti opiskelijalla itsellään. Jos opiskelija olisi käyttänyt nettilaskuria, olisi hän huomannut, että takaisinperintä tulee, koska palkka tuli tilille syyskuun puolella, sanoo Ollila.

Yli tonnin yllätysmaksulla oli vaikutuksensa opiskelijaan. Taloudellinen tilanne pakotti palaamaan töihin eli opinnot keskeytyivät.